## Rješenje Agencije za zaštitu tržišnog natjecanja, klasa: UP/I 430-01/11-83/006 od 20. studenoga 2012.

### NN 137/2012 (12.12.2012.), Rješenje Agencije za zaštitu tržišnog natjecanja, klasa: UP/I 430-01/11-83/006 od 20. studenoga 2012.

AGENCIJA ZA ZAŠTITU TRŽIŠNOG NATJECANJA

2921

Agencija za zaštitu tržišnog natjecanja na temelju članka 14. stavka 2. Zakona o državnim potporama (»Narodne novine«, broj 140/05 i 49/11), u postupku naknadnog odobrenja državne potpore dodijeljene poduzetniku Ytres d.o.o. za proizvodnju ženskih čarapa, sa sjedištem u Donjem Knegincu, Ulica grada Verone 3, pokrenutom na zahtjev Fonda za zaštitu okoliša i energetsku učinkovitost, sa sjedištem u Zagrebu, Ksaver 208, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članova Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, donesene na 122. sjednici održanoj 20. studenog 2012., donosi

RJEŠENJE

I. Naknadno se odobrava državna potpora dodijeljena poduzetniku Ytres d.o.o. za proizvodnju ženskih čarapa, sa sjedištem u Donjem Knegincu, Ulica grada Verone 3, u iznosu od 1.700.000,00 kuna, sadržana u Odluci Upravnog odbora Fonda za zaštitu okoliša i energetsku učinkovitost, klase: 351-04/06-06/0001, urbroja: 563-03-06-05 od 20. prosinca 2006., jer je sukladna Zakonu o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. POKRETANJE I TIJEK POSTUPKA

I. Agencija za zaštitu tržišnog natjecanja (dalje: Agencija), zaprimila je 17. lipnja 2011. zahtjev Fonda za zaštitu okoliša i energetsku učinkovitost (dalje: Fond), klase: 400-01/11-01/08, urbroja: 563-06-01/02-11-01, od 15. lipnja 2011., u svezi sa zahtjevom za naknadno odobrenje državne potpore dodijeljene poduzetniku Ytres d.o.o. za proizvodnju ženskih čarapa, sa sjedištem u Donjem Knegincu, Ulica grada Verone 3, (dalje: Ytres d.o.o.), na temelju članka 14. stavka 2. Zakona o državnim potporama (»Narodne novine«, broj 140/05 i 49/11; ZDP), jer je predmetna državna potpora, dodijeljena bez odobrenja Agencije iz članka 13. ZDP-a.

U predmetnom zahtjevu, Fond navodi da je riječ o regionalnoj potpori, dodijeljenoj na temelju kriterija i uvjeta iz Odluke o objavljivanju pravila o regionalnim potporama (»Narodne novine«, broj 58/08; dalje: Odluka o regionalnim potporama), budući da su sredstva dodijeljena za početno ulaganje u materijalnu imovinu (građevinske radove, opremu i strojeve).

Fond u svojem zahtjevu navodi da je kao davatelj državne potpore, radi nužnosti ostvarivanja pojedinih projekata od državnog interesa za Republiku Hrvatsku i postizanja bolje zaštite okoliša, prije dodjele državne potpore korisniku, propustio zatražiti prethodno odobrenje Agencije.

Slijedom navedenog i s obzirom na činjenice, koje proizlaze iz zahtjeva Fonda zaprimljenog 17. lipnja 2011., utvrđeno je da sredstava dodijeljena od strane Fonda, sadrže državnu potporu iz članka 3. stavka 1. ZDP-a, a koje Fond prije dodjele, nije prethodno prijavio Agenciji radi odobrenja, u smislu članka 12. stavka 1. ZDP-a. Sukladno navedenoj odredbi, pravna osoba koje dodjeljuje i upravlja državnim potporama, prije donošenja akta iz svoje nadležnosti kojim se dodjeljuju državne potpore, dužna je dostaviti prijedloge državne potpore Agenciji na odobrenje.

Stoga je Agencija, u predmetnom postupku naknadnog odobrenja, obvezna ocijeniti je li državna potpora dodijeljena sukladno ZDP-u. Slijedom navedenog, Agencija je u smislu članka 51. stavka 1. Zakona o općem upravnom postupku (»Narodne novine«, broj 47/09; dalje: ZUP) provela ispitni postupak radi utvrđivanja činjenica i okolnosti koje su bile bitne za rješavanje pravog stanja stvari, kao i omogućavanja strankama ostvarivanja i zaštite njihovih prava i pravnih interesa.

Dokumentacija dostavljena uz predmetni zahtjev, nije bila dostatna za donošenje meritorne odluke, stoga je Agencija od Fonda i poduzetnika 7. rujna 2011. i 30. ožujka 2012. zatražila dostavu nedostajuće dokumentacije i potrebnih očitovanja. Fond je dio zatražene dokumentacije dostavio 17. listopada 2011. i 11. svibnja 2012. Nak-nadno, 5. listopada 2012. Agencija je od Fonda zaprimila dopunu predmetne dokumentacije, dok je 6. studenog 2012. od poduzetnika Ytres d.o.o. zaprimila dodatne podatke vezane uz strukturu vlasništva poduzetnika, opis proizvodnih pogona, opis tržišta na kojem djeluje, kao i broju zaposlenika.

Dana 12. rujna 2012., u sjedištu Agencije održana je usmena rasprava, na kojoj su u svojstvu stranaka saslušani predstavnici Fonda i poduzetnika Ytres d.o.o. Usmena rasprava provedena je sukladno članku 7. ZDP-a i članku 54. stavka 1. točke 3. ZUP-a.

Za potrebe donošenja odluke, izvršen je uvid u dokumentaciju iz postupka pod poslovnim brojem klase: 430-01/10-01/001, pokrenutog na zahtjev Fonda radi izdavanja mišljenja u svezi pojedinačno dodijeljenih državnih potpora pojedinim poduzetnicima, bez prethodnog odobrenja Agencije, između kojih se nalazi i poduzetnik Ytres d.o.o. Nadalje, izvršen je uvid i u zaključak Agencije, klase: UP/I 430-01/2008-83/13, urbroja: 580-03-09-43-11, od 26. veljače 2009., donesen u svezi s ocjenom Pravilnika o uvjetima i načinu dodjeljivanja sredstva Fonda za zaštitu okoliša i energetsku učinkovitost, te kriterijima i mjerilima za ocjenjivanje zahtjeva za dodjeljivanje sredstva Fonda (»Narodne novine« broj 183/04 i 18/09, dalje: Pravilnik).

Također, radi utvrđivanja potpunog činjeničnog stanja, izvršen je uvid u bazu podataka Agencije o dodijeljenim državnim potporama.

2. PRIMIJENJENI PROPISI

U ovom postupku, Agencija je osim ZDP-a i Uredbe o državnim potporama (»Narodne novine«, broj 50/06; dalje: Uredba), primijenila sljedeće propise:

a) Odluku o regionalnim potporama,

b) Odluku o karti regionalnih potpora (»Narodne novine«, broj 52/08);

c) Odluku o objavljivanju pravila o potporama male vrijednosti (»Narodne novine 45/07; dalje: Odluka o potporama male vrijednosti); te

d) Odluku o objavljivanju pravila o državnim potporama za sanaciju i restrukturiranje (»Narodne novine«, broj 20/07; dalje: Odluka o državnim potporama za restrukturiranje).

Predmetna državna potpora odobrena je 20. prosinca 2006., kada su pravila o regionalnim potporama bila propisana Uredbom o državnim potporama, u Glavi II. Posebna pravila za regionalne državne potpore (»Narodne novine«, broj 121/03: dalje: Uredba iz 2003.), koja su bila na snazi do 21. svibnja 2008. kada je stupila na snagu Odluka o regionalnim potporama. Naime, u članku 10. Uredbe propisano je da će se pravila sadržana u Uredbi iz 2003. primjenjivati i nakon njezinog prestanka važenja, ali samo do objavljivanja odgovarajućih pravila sukladno Uredbi.

Budući da su u konkretnom slučaju sredstva Fonda dodijeljena poduzetniku tijekom 2008., kada je na snagu stupila Odluka o regionalnim potporama, u ovom postupku primjenjuju se pravila iz navedene Odluke.

U postupku je na temelju članka 7. ZDP-a primijenjen Zakon o općem upravnom postupku, dok je izvršen uvid u: Zakonu o poticanju razvoja malog gospodarstva (»Narodne novine«, broj 29/02, 63/07 i 53/12) i Zakon o regionalnom razvoju Republike Hrvatske (»Narodne novine«, broj 153/09).

3. UTVRĐIVANJE ČINJENICA

3.1. Poduzetnik Ytres d.o.o.

Poduzetnik Yres d.o.o. za proizvodnju ženskih čarapa, registriran je u registru Trgovačkog suda u Varaždinu, s matičnim brojem subjekta upisa: 070064718, OIB: 12182345561. Sjedište poduzetnika je u Donjem Knegincu, Ulica grada Verone 3. Temeljni kapital poduzetnika iznosi 120.000.000 kuna. Poduzetnik je osnovan 2003., dok je s proizvodnjom započeo u ožujku 2005.

Poduzetnik ima tri člana/osnivača i to: poduzetnika Calzedonia Finanziaria S.A., sa sjedištem u Luksemburgu, Luksemburg, Rue Beaumont 17, poduzetnika Calzedonia S.p.A., sa sjedištem u Italiji, Malcesine, Via Portici Umberto 5, te Francesco Ruffoli, fizička osoba iz Italije, Avio, Via Degasperi 42. Primarna djelatnost poduzetnika je proizvodnja pletenih i kukičanih čarapa. Poduzetnik zapošljava 731 radnika, te sukladno Zakonu o poticanju razvoja malog gospodarstva spada u kategoriju velikog poduzetnika.

Prihodi ostvareni od prodaje u 2011. iznosili su 427,6 milijuna kuna, od čega 98%, čini izvoz vlastitih proizvoda za poduzetnika Calzedonia S.p.A. u Italiju i distribucija putem vlastite prodajne mreže na području zemalja Europske unije i svijeta. Osim proizvodnje vlastitih proizvoda, poduzetnik obavlja i usluge dorade za ostale hrvatske proizvođače iz grupacije Calzedonia (poduzetnici: Comprom plus d.o.o. sa sjedištem u Varaždinu, Intinova d.o.o. sa sjedištem u Majerju i Tubla d.o.o. sa sjedištem u Čakovcu), koji zajednički ostvaruju izvoz vlastitih proizvoda u vrijednosti od preko 100 milijuna eura i ukupno zapošljavaju oko 2170 radnika.

Poduzetnik posluje u vlastitom poslovnom prostoru u poduzetničkoj zoni Kneginec u Donjem Knegincu, na adresi Ulica grada Verone 3. Tijekom ožujka 2005. godine poduzetnik je započeo s probnim radom, dok je 2010., pogon dodatno proširen, tako da se trenutačni proces proizvodnje odvija u pogonima ukupne površine od 24,8 tisuća metara², a koji se sastoje od: pogona šivaonice, pogona bojadisaonice, pogona termofiksiranja-etiketiranja-pakiranja, skladišta repromaterijala, poluproizvoda i gotovih proizvoda, skladišta kemikalija kao i ostalih popratnih objekata (kotlovnice, laboratorija, pročistača otpadnih voda i ureda).

Proizvodni kapacitet pogona iznosi oko 190 – 210 tisuća pari čarapa dnevno. Pogoni su opremljeni suvremenim strojevima za šivanje čarapa (proizvođači poput Yamato, Santoni, Agostoni i Rimoldi) i strojevima za silikoniziranje čarapa i šivanje čipki. U pogonu bojadisaonice, vrši se automatsko doziranje bojila i pomoćnih sredstava, gdje se proizvodi boje, cetrifugiraju i suše u strojevima, dok se u pogonu termofiksiranja-etiketiranja-pakiranja čarape dovršavaju odnosno pakiraju radi isporuke na tržištu.

3.2. Projekt izgradnje pročistača otpadnih voda

Projekt izgradnje pročistača otpadnih voda (dalje: Projekt) sastavni je dio ukupnog ulaganja poduzetnika u vlastite pogone opisane u točki 3.1. obrazloženja ovog rješenje. Naime, poduzetnik je Projekt realizirao kroz tri faze, koje su pratile potrebe širenja pogona u smislu povećanja proizvodnih kapaciteta i potreba tržišta. Prva faza odnosila se je na fazu projektiranja pogona koja je trajala od 2004. do 2006., druga faza je trajala od 2006. do 2010., dok je treća faza izvršena tijekom 2011.

Poduzetnik je pokrenuo Projekt stoga što su navedeni pogoni smješteni u poduzetničkoj zoni Kneginec, u kojoj u tom razdoblju, nije postojao odgovarajući pročistač otpadnih voda, za čiju je izgradnju trebala biti nadležna Općina Donji Kneginec. Naime, tijekom odvijanja proizvodnih procesa odnosno bojanja čarapa stvaraju se tehnološke vode, koje je bilo potrebno pročistiti u odgovarajućem pogonu u kojem će se nalaziti pročistač takvih voda. Dotok vode ovisi o trajanju procesa bojenja, koji se obavlja 24 sata dnevno, pet dana tjedno. Prema tome, svrha Projekta je da se biološko-kemijsko-mehaničkim postupkom pročiste otpadne tehnološke vode do propisane kvalitete za ispuštanje u sustav javne odvodnje naselja, a da se suha tvar, koja nastaje obradom otpadnih voda, posebno zbrine i odveze od strane ovlaštenog poduzetnika.

Faze postupka pročišćavanja otpadnih voda su sljedeće: 1. primarna obrada – otpadne vode se podvrgavaju nizu predobrada, prolaskom kroz grubu i finu rešetku, hlađenja i izjednačavanja; 2. bioflotacija – voda se puni u bazene i tako obrađena, izvlači se te se provodi oksidacija organske tvari; 3. sekundarna obrada – obrađena otpadna voda dolazi u fazu kada se biološka biomasa odvaja od pročišćene otpadne vode uz korištenje kemikalija; 4. tercijarna obrada – koristi se reaktor flotator za dalju finiju obradu i koristi se kao dodatna faza sigurnosti ukoliko sekundarna obrada ne bi u dovoljnoj mjeri zajamčila ispravnu kvalitetu vode.

Zbog povećanja proizvodnih kapaciteta, poduzetnik je pristupio proširenju postojećeg pročistača izgrađenog između 2004 i 2005., što predstavlja drugu fazu Projekta. U tom smislu, poduzetnik je pribavio građevinsku dozvolu izdanu od strane Ureda državne uprave u Varaždinskoj županiji, klase: UP/I-361-03/06-01/104, urbroja: 2186-05-04-06-07, od 28. travnja 2006., za izgradnju pročistača otpadnih voda na prostoru svojih pogona. U tom razdoblju, izvršeni su samo dopušteni pripremni radovi na objektu. Građevinski radovi dovršeni su u rujnu 2006., dok je oprema instalirana naknadno. Uporabna dozvola Ureda državne uprave u Varaždinskoj županiji, klase; UP/I-361-03/06-01/95, urbroja: 2186-05-04-06-4, izdana je 22. studenog 2006., na temelju koje je poduzetniku dopušteno korištenje predmetnog pročistača otpadnih voda.

Zbog povećanja potreba tržišta poduzetnik je nabavio dodatnu opremu za pročišćavanje otpadnih voda, čime je završena treća faza Projekta. Na temelju dostavljenih podataka, utvrđeno je da je ukupna vrijednost ulaganja u Projekt, kroz sve tri faze, iznosila 36.365.955 kuna.

Također, izgradnja i proširenje Projekta, opravdava se činjenicom da je u razdoblju od 2005. do 2011. kod poduzetnika zabilježen porast proizvodnje i prodaje proizvoda, i to s 3 milijuna pari čarapa do 37 milijuna čarapa godišnje, čime je povećan izvoz i broj radnika zaposlenih u pogonima poduzetnika. Samim time, povećale su se količine zahvaćenih tehnoloških voda u procesu pročišćavanja i to od 23.000 m³ do 350.000 m³ godišnje, koje je bilo potrebno što bolje i učinkovitije pročistiti prije vraćanja u javnu kanalizaciju.

3.3. Potpora za realizaciju Projekta

Za realizaciju Projekta, poduzetniku Ytres d.o.o. dodijeljena je državna potpora od strane Fonda, u obliku subvencije kamate na kredit sadržane u Odluci Upravnog odbora Fonda, klase: 351-04/06-06/0001, urbroja: 563-03-06-05 (dalje: Odluka Upravnog odbora Fonda), od 20. prosinca 2006.

Prije dodjele navedene državne potpore, dana 1. ožujka 2004. poduzetnik Ytres d.o.o., u svojstvu dužnika i poduzetnik Calzedonia Finanziaria S.A., u svojstvu vjerovnika, sklopili su Ugovor o financiranju u ukupnom iznosu od 13.500.000,00 eura, što je u kunskoj protuvrijednosti iznosilo 98.550.000,00 kuna, uz kamatnu stopu šestomjesečni euribor plus 1,25 posto i rok otplate od 2007. do 2009. Sredstva navedenog kredita bila su namijenjena izgradnji i opremanju pogona tvornice ženskih čarapa. U sklopu navedene vrijednosti kredita, iznos od 30.657.877 kuna bio je namijenjen za ugradnju pročistača otpadnih voda.

Poduzetnik Ytres d.o.o. je zahtjevom od 5. lipnja 2006. od Fonda zatražio potporu za realizaciju Projekta, budući da Općina Gornji Kneginec, na čijem se području nalazi i poduzetnička zona Kneginec u kojoj posluje poduzetnik, nije ispunila obvezu izgradnje pročistača otpadnih voda. U tom smislu, naglašena je potreba poduzetnika da radi proširenja vlastitih proizvodnih kapaciteta krene u realizaciju Projekta, pri čemu se navodi da je poduzetnik već prethodno uložio 8 milijuna kuna vlastitih sredstva u prvoj fazi izgradnje kapaciteta do 110 m³ pročišćenih otpadnih voda dnevno. Prema navodima poduzetnika, realizacijom druge faze ulaganja u Projekt, povećao bi se kapacitet pročišćavanja više od 1000 m³ otpadnih voda dnevno, dok je ukupna vrijednost ulaganja procijenjena na oko 17 milijuna kuna.

Nakon podnošenja zahtjeva poduzetnika, na temelju kojeg je i donesena Odluka Upravnog odbora Fonda, Fond je prethodno izdao priopćenje, klase: 351-01/06-01/0115, urbroja: 563-03-RP-06-2, od 28. lipnja 2006., u kojem je između ostalog, izvijestio poduzetnika da se prijavi na poziv za javno prikupljanje ponuda za sudjelovanje Fonda u sufinanciranju programa zbrinjavanja otpadnih voda koji je bio predviđen za srpanj 2006.

Na temelju raspisanog javnog poziva za prikupljanje ponuda, Upravni odbor Fonda donio je predmetnu Odluku od 20. prosinca 2006. iz koje, između ostalog proizlazi, da se poduzetniku Ytres d.o.o., odobravaju sredstva radi financiranja projekta čistije proizvodnje u iznosu od 1.700.000,00 kuna, u obliku subvencije kamate na kredit namijenjen za modernizaciju uređaja za pročišćavanje otpadnih voda.

Pravni temelj za dodjelu predmetnih sredstava Fonda bio je sadržan u Pravilniku. Konkretno, u Pravilniku je propisano da se osnovica za izračun državne potpore u obliku subvencije kamata od 2% izračunava na neotplaćeni iznos glavnice kredita, računajući od dana podnošenja zahtjeva za sredstvima, ali s tim da iznos subvencije kamate ne smije biti viši od 1.700.000 kuna po pojedinom projektu. Također, na temelju Pravilnika predviđena je mogućnost dodijele sredstava za projekte poduzetnika u obliku subvencija i beskamatnih zajmova i to u visini do najviše 40% opravdanih troškova ulaganja, koji su se odnosili na troškove građevinskih radova, postrojenja i opreme, te za izradu pripremnih studija. Sredstva Fonda mogu se dodijeliti isključivo na temelju projekata poduzetnika koji su bili u cijelosti ili djelomično realizirani iz sredstava kredita poslovnih banaka, što je prema navodima Fonda, bio dokaz da određeni poduzetnik ne spada u kategoriju poduzetnika u teškoćama sukladno Odluci o objavljivanju pravila o državnim potporama za sanaciju i restrukturiranje.

U tom smislu, a budući da je poduzetnik Ytres d.o.o. već prethodno 1. ožujka 2004. realizirao spomenuti kredit od poduzetnika Calzedonia Finanziaria S.A., a koji je između ostalog, bio namijenjen za materijalna ulaganja prilikom realizacije Projekta, Upravni odbor Fonda je odobrio poduzetniku navedenu subvenciju kamata na kredit, spomenutom Odlukom od 20. prosinca 2006.

Na temelju navedene Odluke Upravnog odbora Fonda, dana 19. prosinca 2007., Fond i poduzetnik, sklopili su Ugovor o korištenju sredstava Fonda za financiranje projekata čistije proizvodnje, »Izgradnja i opremanje tvornice ženskih čarapa« subvencioniranjem kamate (dalje: Ugovor od 19. prosinca 2007.) kredita realiziranog između poduzetnika i kreditora. Iz članka 2. Ugovora od 19. prosinca 2007., proizlazi da se subvencija kamata odnosi na dio ulaganja za nabavu pročistača otpadnih voda u ukupnoj vrijednosti od 30.737.185,59 kuna. Također, Fond se obvezao isplatiti poduzetniku iznos od 700.000,00 kuna do kraja ožujka 2008., dok će preostali dio subvencije u iznosu od 1.000.000,00 kuna, isplatiti do kraja lipnja 2008.

Na temelju dostavljenih financijskih podataka, razvidno je da je poduzetnik Ytres d.o.o., u razdoblju od 2007. do 2009., ukupno platio 4.483.599,00 kuna kamata na kredit odobren od poduzetnika Calzedonia Finanziaria S.A., iz kojeg je djelomično financirano ulaganje u Projekt. Slijedom navedenog, može se smatrati da je na taj način poduzetnik namjenski iskoristio dodijeljena sredstva Fonda.

3.4. Opravdani troškovi

Troškovi ulaganja poduzetnika Ytres d.o.o. u Projekt, u razdoblju od 2005. do 2010., iznosili su 36.350.955,00 kuna. Međutim, iako je cjelokupna realizacija Projekta trajala od 2004. do 2011. i bila je podijeljena u tri faze, kao što je to opisano u točki 3.2. obrazloženja ovog rješenja, državna potpora Fonda dodijeljena je samo za realizaciju druge faze. U odnosu na drugu fazu ulaganja, vrijednost opravdanih troškova iznosi 23.150.829,74 kune, a njihova struktura prikazana je u Tablici 1.

Tablica 1. Opravdani trošak ulaganja u pročistač 2. faza

|  |  |
| --- | --- |
| Opis | Opravdani trošak  (u kunama) |
| Građevinsko obrtnički radovi I montaža strojarske opreme | 11.107.422,61 |
| Elektroinstalacije | 1.144.643,60 |
| Strojarska oprema | 9.931.380,75 |
| Projektiranje, nadzor, konzalting | 827.378,32 |
| Ostalo | 140.004,46 |
| Ukupno | 23.150.829,74 |

Izvor: dokumentacija Fonda

Obrada: Agencija za zaštitu tržišnog natjecanja

4. OCJENA DRŽAVNE POTPORE

S obzirom na činjenicu da su poduzetniku Ytres d.o.o. za realizaciju Projekta opisanog u točki 3.2. obrazloženja ovog rješenja, dodijeljena sredstva opisana u točki 3.3. obrazloženja ovog rješenja, a da je riječ o zahtjevu za naknadnim odobrenjem državne potpore iz članka 14. stavka 2. ZDP-a, u ovom postupku bilo je potrebno utvrditi sadrži li takva mjera državnu potporu iz članka 3. stavka 1. ZDP-a.

Državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine« – Međunarodni ugovori, broj 14/01, 14/02, 1/05 i 7/05).

U pogledu subvencije sadržane u Odluci Upravnog odbora Fonda od 20. prosinca 2006., opisane u točki 3.3 obrazloženja ovog rješenja, Agencija je utvrdila da ista sadrži elemente državne potpore iz članka 3. stavka 1. ZDP, jer su kumulativno ispunjeni sljedeći uvjeti:

– riječ je o državnim sredstvima Republike Hrvatske odnosno Fonda kao ovlaštene pravne osobe za dodjelu i upravljanje državnim potporama, a koja predstavljaju njezin rashod,

– subvencijom se daje prednost poduzetniku, koju isti ne bi stekao tijekom svojeg redovnog poslovanja,

– subvencija je selektivna jer utječe na ravnotežu između poduzetnika kao njenog korisnika i njegove konkurencije, jer je dodijeljena samo navedenom poduzetniku, te

– subvencija ima utjecaj na ispunjenje međunarodno preuzetih obveza Republike Hrvatske iz SSP-a, jer poduzetnik zahvaljujući dodijeljenoj potpori jača svoj položaj na tržištu u odnosu na svoje konkurente.

Budući da je u slučaju realizacije Projekta, konkretno riječ o ulaganjima u materijalnu imovinu, koja se odnosi na proširenje već postojeće poslovne djelatnosti uvođenjem novih tehnologija, povećanju konkurentnosti i povećanju zaposlenosti radnika s područja Varaždinske županije, dodijeljena državna potpora predstavlja regionalnu potporu, čija je dodjela propisana Odlukom o regionalnim potporama.

Naime, regionalna potpora dodjeljuje se u svrhu razvoja najugroženijih područja poticanjem ulaganja i otvaranja novih radnih mjesta, te promiče širenje i raznolikost gospodarskih aktivnosti poduzetnika sa sjedištem u tim manje razvijenim područjima s naglaskom na otvaranje novih poslovnih aktivnosti. Također, sukladno točkama 8. i 9. Odluke o regionalnim potporama, regionalne potpore ne mogu se dodijeliti sektoru poljoprivrede i ribarstva, industriji ugljena i čelika, sintetičkih vlakana, te se ne smiju dodijeliti poduzetnicima u teškoćama.

Sukladno točki 10. Odluke o regionalnim potporama, iznimno je dopuštena dodjela pojedinačne jednokratne (ad hoc) regionalne potpore pojedinom poduzetniku, ali je davatelj državne potpore u obvezi dokazati da predmetni projekt doprinosi strategiji regionalnog razvoja, i da se uzimajući u obzir veličinu i namjenu projekta, neće negativno odraziti na tržišno natjecanje. Regionalna potpora mora predstavljati stvaran poticaj za ulaganje u regiji koje ostvaruje pravo na regionalnu potporu, do kojeg inače ne bi došlo, kako to proizlazi iz točke 16. Odluke o regionalnim potporama.

U konkretnom slučaju, utvrđeno je da se navedena ulaganja odnose na materijalna ulaganja namijenjena za proširenje postojeće poslovne djelatnosti i širenje raznolikosti proizvodnje poslovne djelatnosti u smislu novih, dodatnih proizvoda, odnosno namjene za koje je moguće dodijeliti regionalnu državnu potporu predviđenu u točki 34. Odluke o regionalnim potporama. Materijalna ulaganja odnose se na zemljište, zgrade i opremu/strojeve, sukladno točki 33. i 34. Odluke o regionalnim potporama. Da bi se osiguralo održivo i zdravo ulaganje u pojedeni projekt – vlastiti financijski doprinos poduzetnika mora iznositi najmanje 25% opravdanih troškova iz vlastitih sredstava ili iz drugih izvora financiranja, a koji ne sadrže bilo koji oblik državne potpore, sukladno točki 39. Odluke o regionalnim potporama.

Visina potpore izražava se pomoću intenziteta potpore u odnosu na opravdane troškove, dok je gornja granica za regionalne potpore predviđena u Odluci o karti regionalnih potpora. Naime, prostorna jedinica Sjeverozapadna Hrvatska, doseže 53,58% prosječnog BDP-a po stanovniku u EU-25 i maksimalni intenzitet regionalne potpore na ovom području može iznositi do 40% opravdanih troškova za velike poduzetnike. Slijedom navedenog, a s obzirom da se Projekt nalazi na području Sjeverozapadne Hrvatske, odnosno da je poduzetnik Ytres d.o.o. veliki poduzetnik, istom je moguće dodijeliti regionalnu potporu u visini do 40% opravdanih troškova ulaganja.

Stoga je Agencija sukladno točki 44. Odluke o regionalnim potporama, trebala ocijeniti prelaze li navedena državna potpora najviše dopušteni intenzitet potpore utvrđene u Odluci o karti regionalnih potpora.

U odnosu na 2. fazu Projekta, iz utvrđenog činjeničnog stanja proizlazi da je opravdani trošak iznosio 23.150.829,74 kune, za koji je Fond poduzetniku dodijelio ukupno 1.700.000,00 kuna potpora, što čini 7,3% od ukupnih opravdanih troškova, dok se prema Odluci o karti regionalnih potpora, poduzetniku mogu dodijeliti potpore do 40% opravdanih troškova.

5. USMENA RASPRAVA

Dana 12. rujna 2012., u sjedištu Agencije, održana je usmena rasprava u nazočnosti predstavnika stručne službe Agencije, opunomoćenika Fonda i poduzetnika Ytres d.o.o., zastupanog po g. Siniši Kolariću, odvjetniku iz Varaždina.

Na usmenoj raspravi, Fond je u cijelosti ostao pri navodima iz svojeg očitovanja dostavljenog Agenciji 11. svibnja 2012., pri čemu je, između ostalog, istaknuto da je prije same dodjele državne potpore, raspisan javni poziv za dodjelu sredstava Fonda i da je poduzetnik uredno ispunio sve potrebne uvjete, odnosno da je dostavio svu potrebnu tehničku i građevinsku dokumentacije. Sijedom navedenog, donesena je Odluka Upravnog odbora Fonda od 20. prosinca 2006. Također, predstavnik poduzetnika pridružio se navodima Fonda, te nije imao dodatnih pitanja i primjedbi na utvrđeno činjenično stanje.

6. ODLUKA VIJEĆA ZA ZAŠTITU TRŽIŠNOG NATJECANJA

6.1. Vijeće za zaštitu tržišnog natjecanja (dalje: Vijeće) je na svojoj 122. sjednici, održanoj 20. studenog 2012., odlučivalo o zahtjevu Fonda za naknadnim odobrenjem državne potpore u obliku subvencije sadržane u Odluci Upravnog odbora Fonda od 20. prosinca 2006.

Pri donošenju odluke, Vijeće je uzelo u obzir cjelokupnu dostavljenu dokumentaciju, kao i iskaze stranaka dane na usmenoj raspravi održanoj 12. rujna 2012.

Budući da je Agencija utvrdila da Odluka Upravnog odbora Fonda od 20. prosinca 2006. opisana u točki 3.3. obrazloženja ovog rješenja, sadrži državnu potporu iz članka 3. stavka 1. ZDP-a, kao što je to prethodno opisano u točki 4. obrazloženja ovog rješenja, valjalo je utvrditi može li se na takve potpore primijeniti izuzeće iz članka 4. stavka 3. ZDP-a.

Naime, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem prednosti na tržištu korisnika državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a. Izuzeća od opće zabrane propisana su člankom 4. stavkom 3. ZDP-a.

S obzirom na to da je Vijeće utvrdilo da je u konkretnom slučaju riječ o državnoj potpori namijenjenoj za poticanje početnih ulaganja na manje razvijenom području, moralo je utvrditi može li se na takve potpore primijeniti izuzeće iz članka 4. stavka 3. točke a) ZDP-a, odnosno je li riječ o potporama namijenjenim poticanju gospodarskog razvoja područja s neuobičajeno niskim životnim standardom ili velikom nezaposlenosti. Da bi postojala mogućnost primjene izuzeća iz članka 4. stavka 3. točke a) ZDP-a, subvencija iz Odluke o korištenju sredstava Fonda od 20. prosinca 2006. mora biti usuglašena s odredbama iz Odluke o regionalnim potporama.

U tom smislu, nakon provedene ekonomske i pravne analize, valjalo je utvrditi je li državna potpora u iznosu od 1.700.00,00 kuna, opisana u točki 3.3. obrazloženja ovog rješenja, sukladna s odredbama iz Odluke o regionalnim potporama, zbog čega je moguće primijeniti izuzeće iz članka 4. stavka 3. točke a) ZDP-a.

Konkretno, riječ je o potpori dodijeljenoj poduzetniku koji djeluje u sektoru koji nije isključen od dodjele regionalne potpore i koji ne pripada kategoriji poduzetnika u teškoćama, sukladno točki 8. i 9. Odluke o regionalnim potporama. U tom smislu, radi se o mjeri koja predstavlja stvarni poticaj za ulaganje u regiji koje ostvaruje pravo na regionalnu potporu i kojom se potiče gospodarski razvoj područja s neuobičajeno niskim životnim standardom i velikom nezaposlenosti, kao što je to predviđeno u točki 10. i 16. Odluke o regionalnim potporama.

Regionalna potpora namijenjena je ulaganju u materijalnu imovinu koja se, između ostalog, odnosi na proširenje već postojeće djelatnosti, širenje raznolikosti proizvodnje poslovne djelatnosti u smislu novih proizvoda. Materijalna imovina odnosi se na građevinske radove, nabavu opreme i strojeva, čime su ispunjeni uvjeti iz točke 34. Odluke o regionalnim potporama. Budući da je poduzetniku Ytres d.o.o. za realizaciju Projekta dodijeljena samo državna od strane Fonda u iznosu od 1.700.000,00 kuna, ista čini 7,3% od utvrđenih opravdanih troškova, kao što je to opisano u točki 4. obrazloženja ovog rješenja. Time su zadovoljeni uvjeti iz točke 39. Odluke o regionalnim potporama u pogledu vlastitog doprinosa poduzetnika i iz Odluke o karti regionalnih potpora, odnosno da ukupni iznos svih dodijeljenih potpora ne prelazi više od 40 % opravdanih troškova.

6.2. Kako je u predmetnom slučaju riječ o zahtjevu za naknadnim odobrenjem dodijeljene državne potpore, jer je subvencija sadržana u Odluci Upravnog odbora Fonda od 20. prosinca 2006., dodijeljena bez prethodnog odobrenja Agencije u smislu članka 13. ZDP-a, valjalo je utvrditi postoje li posebno opravdani razlozi za naknadno odobrenje državne potpore na temelju članka 14. stavka 2. ZDP-a.

Naime, državne potpore dodijeljene bez odobrenja Agencije, smatraju se nezakonitim sukladno članku 14. stavku 1. ZDP-a, a za nezakonite državne potpore Agencija je ovlaštena naložiti povrat uvećan za iznos osnovne referentne kamate, koja se određuje i objavljuje na temelju pravila o državnim potporama, uvećane za 100 baznih bodova. Međutim, članak 14. stavak 2. ZDP-a, daje mogućnost Agenciji, da ako u posebnom opravdanom slučaju, utvrdi da je predmetna potpora sukladna propisima o državnim potporama, donese naknadno odobrenje državne potpore. U provedbenom postupku utvrđeno je da je dodijeljena državna potpora sukladna s odredbama sadržanim u Odluci o regionalnim potporama i Odluci o karti regionalnih potpora.

Slijedom navedenog, odlučeno je kao u točki I. izreke ovog rješenja.

Na temelju članka 18. ZDP-a, Agencija rješenja iz članka 14. stavka 2. ZDP-a, objavljuje u »Narodnim novinama«. Stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/11-83/006

Urbroj: 580-09-1/43-2012-018

Zagreb, 20. studenoga 2012.

Predsjednica Vijeća za

zaštitu tržišnog natjecanja

mr. sc. Olgica Spevec, v. r.

Rješenje, NN 137/2012-2921